༧གོང་ས་མཆོག་གིས་བོད་ཀྱི་སྐད་ཡིག་དང་འབྲེལ་ནས་གསུང་དོན།བོད་ཡིག་དང་བོད་སྐད་ཅེས་མིང་བརྡ་འདི་སྦྱར་ནའང་འགྲིག་གི་འདུགབྷོ་ཊི་ཡ་ཞེས་མིང་བཏགས་ནའང་འགྲིག་གི་རེད།མིང་གང་བཏགས་ཀྱང་ཁྱད་གང་ཡང་མི་འདུགདོན་དག་ཡང་སྙིང་བཀའ་འགྱུར་བསྟན་འགྱུར་གྱི་ཡི་གེ་དེ་གལ་ཆེན་པོ་རེད།སོག་ཡུལ་ལ་ཆ་བཞག་ན་སོག་སྐད་དང་སོག་ཡིག་ཡོད།སོག་ཡུལ་ནང་བསྟན་པ་སྔ་དར་བར་དར་ཕྱི་དར་ཞེས་གསུང་གི་འདུགབར་དར་དེ་བོད་ནས་དར་བ་རེད།ཕྱི་དར་དེ་ཕལ་ཆེར་༸རྒྱལ་དབང་བསོད་ནམས་རྒྱ་མཚོའི་སྐབས་ནས་མར་བྱུང་བ་ཞིག་རེད་འདུགསྔ་དར་དེ་ཕལ་ཆེར་བོད་དུ་དར་ལམ་བརྒྱུད་ནས་འབྲེལ་བ་བྱུང་འདུགགང་ལྟར་སོག་ཡིག་དང་སོག་སྐད་ཡོད་ཀྱང་འདོན་པ་འདོན་རྒྱུ་དང་སྨོན་ལམ་བརྒྱབ་རྒྱུ་ཚང་མ་བཀའ་འགྱུར་བསྟན་འགྱུར་གྱི་ཡི་གེ་དེ་འགྲོ་གི་ཡོད།སོག་པོའི་མཁས་དབང་དེ་ཚོ་ཡང་བཀའ་འགྱུར་བསྟན་འགྱུར་གྱི་ཡི་གེ་དེ་ག་རང་གི་ཐོག་སློབ་སྦྱོང་བྱས་ནས་མཁས་པ་གྱུར་གྱི་ཡོད།བཀའ་འགྱུར་བསྟན་འགྱུར་གྱི་ཡི་གེ་འདི་ཁྱེད་རང་ཚོས་དོ་སྣང་བྱས་ཏེ་བསླབ་དགོས།དེང་སང་འཛམ་གླིང་འདིའི་སྒང་ནཱ་ལེནྡྲའི་མཁས་པའི་གཞུང་འགྲེལ་བཤད་བརྒྱབ་རྒྱུར་སྐད་ཡག་ཤོས་དེ་བཀའ་འགྱུར་བསྟན་འགྱུར་གྱི་སྐད་དེ་རེད།ཡི་གེར་ཆ་བཞག་ནའང་འཁོར་ལོ་གསུམ་གྱི་བརྗོད་བྱ་ཆ་ཚང་བ་དང་པཎ་གྲུབ་བཅུ་བདུན་གྱི་གཞུང་ཆ་ཚང་བ་ཞིག་བོད་ཡིག་ནང་ཡོད་པས་སྐད་ཡིག་གཞན་ནང་མེད།དེར་བརྟེན་འདི་བོད་སྐད་དང་བོད་ཡིག་རེད་ཅེས་བོད་པའི་ཡིན་པའི་བཟོ་འདྲ་བསམ་བློ་གཏོང་རྒྱུ་མེད།བཀའ་འགྱུར་བསྟན་འགྱུར་གྱི་ཡི་གེ་འདི་སངས་རྒྱས་ཀྱི་བསྟན་པ་ལོ་༢༦༠༠ཕྱིན་པའི་རྗེས་ཀྱི་དུས་ཚོད་འདིའི་སྐབས་སངས་རྒྱས་བཅོམ་ལྡན་འདས་ཀྱི་དགོངས་པ་དཔྱིས་ཕྱིན་པ་དཔལ་ནཱ་ལེནྡྲའི་མཁས་པའི་དབང་པོ་ཚོས་གཏན་ལ་ཕབ་པའི་བརྗོད་བྱ་ཆ་ཚང་བ་ཞིག་བོད་ཡིག་ལ་བསྟེན་རྒྱུ་འདུག་མ་གཏོགས་གཞན་ལ་མེད།དེར་བརྟེན་དེར་ཁྱེད་ཚོས་དོ་སྣང་བྱས་ནས་མཁྱེན་དགོས་རྒྱུ་ཞིག་རེད་ཅེས་བཀའ་སློབ་བསྩལ་ཡོད་པ་རེད།།